અને લગભગ એક મહિના પહેલા અમે ઉત્તરાખંડમાં ૧૨૮૫૦ ફુટની ઊંચાઇએ આવેલા કેદારકંઠ શિખરના ટ્રેકિંગની તૈયારી શરૂ કરી દીધી. ક્યારેય ના અનુભવેલા અનુભવની તૈયારી, હાડ થીજાવી દે એવી માઇનસ ૧૨ ડિગ્રી ઠંડીમાં રહેવાની તૈયારી અને સૌથી મહત્વ એવી શિખરને સર કરી શકાય એવી તાકાત ભેગી કરવાની તૈયારી. બુટ, સ્વેટર, જેકેટસ, હાથમોજાં, પગનાં મોજાં, થર્મલવેર, ગરમ વાંદરાટોપી, મફલર, રેઇનકોટ, વોટરપ્રૂફ હાથમોજાં, ટી શર્ટ, ટ્રેક સુટ, દવાઓ અને મોઇસ્ચર ક્રીમનું પેકિંગ કરવાનું પણ ચાલુ કરી દીધુ. ગુજરાતી હોઈએ અને ક્યારેય ના ભુલીએ એવો નાસ્તો જેમ કે ગાંઠીયા, સુખડી, પુરી, થેપલા, ચેવડો સાથે ડ્રાઈ ફ્રુટ અને ખજુર જેવો પૌષ્ટિક નાસ્તો પણ ખરો.